**Oppfølging av dommere i klubb**

Få ting er så viktig for dommere – og alle andre – som tilbakemeldinger på det en gjør. Regionen setter med jevne mellomrom opp observatører på dommere for å gi faglige innspill og arbeidsoppgaver, men det er også avgjørende at klubbens dommeransvarlige har en plan for oppfølging av den enkelte dommer. For yngre dommere bør det som regel vektlegges utvikling av områder som fløytebruk, plassering, kommunikasjon, og samarbeid. For at dommerne skal få tydelige og konstruktive tilbakemeldinger, er det ikke alltid nødvendig med en observatør med stor faglig tyngde, men snarere en person med menneskelig kunnskap og en viss håndballforståelse. Har man dommere med god erfaring i klubben er dette selvsagt en fordel, men også andre kan brukes til denne jobben.

Det anbefales at dommerne – spesielt i sine første kamper – får tett oppfølging i kamp fra ressurspersoner i klubben. Dette kan gjerne være foreldre, trenere eller andre med et positivt engasjement. Noen enkle pedagogiske prinsipper bør være gjeldende i samtalene med dommerne underveis og etter kampene:

* Hva konkret gjorde dommerne bra i kampen?
* Hva kan konkret gjøres bedre i neste kamp?
	+ Gi dommerne én-to arbeidsoppgaver til neste kamp

Eksempler på viktige spørsmål å stille når en følger dommere i kamp er:

* Blåste dommerne høyt og tydelig?
* Viste dommerne tydelige tegn for hva de dømte for?
* Hvordan snakket dommerne med
	+ Spillere?
	+ Lagledere?
	+ Sekretariat?
* Hvordan var dommerne plassert på banen i forhold til spillet og hverandre?
* Var det tydelig i kampen hvem som hadde ansvar for hva (ansvarsdeling banedommer og måldommer)?
* Dømte dommerne det samme, eller pekte de hver sin vei?
* Løpte dommerne ut til siden når spillet på banen snudde, slik at de ikke løpte i veien for spillerne?